b"\n_START_ARTICLE_\nOklahoma\n_START_SECTION_\nEtymologi\n_START_PARAGRAPH_\nStatens navn Oklahoma kommer fra Choctaw-frasen okla humma, som betyder det r\xc3\xb8de folk. Choctaw-lederen Allen Wright foreslog navnet i traktatforhandlingerne med de f\xc3\xb8derale myndigheder i 1866 ang\xc3\xa5ende brugen af navnet Indian Territory, og s\xc3\xa5 for sig en indianerstat kontrolleret af USA's inspekt\xc3\xb8r for indianersager. Oklahoma blev senere brugt som de facto-navn p\xc3\xa5 Oklahoma Territory, og navnet blev officielt godkendt i 1890, to \xc3\xa5r efter at omr\xc3\xa5det blev \xc3\xa5bnet for hvide nybyggere.\n_START_SECTION_\nHistorie\n_START_PARAGRAPH_\nDet er bevist, at oprindelige folk rejste igennem Oklahoma s\xc3\xa5 tidligt som under sidste istid,  men delstatens f\xc3\xb8rste permanente indbyggere bosatte sig i samfund omkring vold-agtige strukturer n\xc3\xa6r gr\xc3\xa6nsen til Arkansas mellem omkring 850 og 1450. Den spanske opdagelsesrejsende Francisco V\xc3\xa1squez de Coronado rejste igennem staten i 1541,  men franske opdagelsesrejsende gjorde krav p\xc3\xa5 omr\xc3\xa5det i 1700-tallet,  og det forblev under fransk overh\xc3\xb8jhed indtil 1803, hvor hele det franske territorium vest for Mississippifloden blev k\xc3\xb8bt af USA i forbindelse med Louisiana-k\xc3\xb8bet. _NEWLINE_Tusinder af oprindelige amerikanere, inklusive dem, som udgjorde de fem civiliserede stammer, blev fordrevet fra deres omr\xc3\xa5der i Mississippi, Florida, Alabama, Georgia og Tennessee og flyttet til  Oklahoma i 1830'erne. Omr\xc3\xa5det, som allerede var beboet af stammerne Osage og Quapaw,  blev udpeget som indianer-territorium i forbindelse med Indian Removal Act fra 1830 og Indian Intercourse Act fra 1834. Femten stammer blev givet landomr\xc3\xa5der i territoriet i 1830,  og i 1890 havde flere end 30 stammer f\xc3\xa5et tildelt f\xc3\xb8deralt land. _NEWLINE_I perioden mellem 1866 og 1899  fors\xc3\xb8gte kv\xc3\xa6gg\xc3\xa5rdene i Texas at kunne d\xc3\xa6kke efterspr\xc3\xb8rgselen efter f\xc3\xb8devarer i de \xc3\xb8stlige storbyer, og jernbanerne i Kansas lovede at kunne levere disse til tiden. Kv\xc3\xa6gdriverspor og kv\xc3\xa6gg\xc3\xa5rde opstod i forbindelse med at cowboys drev deres kv\xc3\xa6g nordover eller bosatte sig illegalt i indianer-territoriet. I 1881 gik fire ud af fem st\xc3\xb8rre kv\xc3\xa6gdriverspor igennem indianernes territorium. En for\xc3\xb8get tilstedev\xc3\xa6relse af hvide bos\xc3\xa6ttere blev initieret gennem lovgivning fra 1887, som opdelte indianer-territoriet i jordlodder til enkeltfamilier for derved at tilskynde til landbrug og privat ejerskab af jord blandt de oprindelige amerikanere. Overskydende jordarealer blev overdraget til den f\xc3\xb8derale regering, og i denne proces blev n\xc3\xa6sten halvdelen af indianernes jord \xc3\xa5bnet for bos\xc3\xa6ttere udefra og jernbaneselskabers k\xc3\xb8b. _NEWLINE_For det meste blev jordlodder uddelt til dem, der kom f\xc3\xb8rst efter at der blev \xc3\xa5bnet for territoriet p\xc3\xa5 en bestemt dag. Dem som br\xc3\xb8d denne regel og gik ind over gr\xc3\xa6nsen til territoriet f\xc3\xb8r det var tilladt, blev kaldt sooners, og derfra stammer delstatens officielle k\xc3\xa6lenavn. _NEWLINE_Fors\xc3\xb8g p\xc3\xa5 at omdanne territoriet til en egentlig delstat begyndte omkring begyndelsen af det 20. \xc3\xa5rhundrede, da lovgivning fjernede alle stammebef\xc3\xb8jelserne i indianerterritoriet. Bestr\xc3\xa6belser p\xc3\xa5 at  danne en egentlig indiansk delstat ved navnet Oklahoma, og et senere fors\xc3\xb8g p\xc3\xa5 at danne indianerstaten Sequoyah fejlede, men Oklahoma blev grundlagt som USA's 46. delstat den 16. november 1907._NEWLINE_Den nye stat blev et fokuspunkt for den fremspringende olieindustri, og fund af oliep\xc3\xb8le f\xc3\xb8rte til, at byer voksede hurtigt i st\xc3\xb8rrelse og rigdom. Tulsa blev kendt som Verdens oliehovedstad i det meste af det 20. \xc3\xa5rhundrede, og olieinvesteringer drev det meste af statens tidlige \xc3\xb8konomi. _NEWLINE_I 1930'erne begyndte delstaten at f\xc3\xb8le konsekvenserne af d\xc3\xa5rlige landbrugsmetoder, t\xc3\xb8rke og kraftige vinde. Under perioden med st\xc3\xb8vstorme, Dust Bowl, blev livet besv\xc3\xa6rliggjort i omr\xc3\xa5der i Kansas, Texas, New Mexico og det nordvestlige Oklahoma med lange perioder med lille nedb\xc3\xb8r og meget h\xc3\xb8je temperaturer, som sendte tusindvis af farmere i fattigdom og tvang dem til at flytte til mere frugtbare dele af det vestlige USA. I en tyve\xc3\xa5rig periode, som sluttede i 1950, oplevede staten sin eneste nedgang i befolkningstallet, som faldt med 6,9%. Som svar p\xc3\xa5 katastrofen blev store tiltag iv\xc3\xa6rksat inden for jordbunds- og vandbevarelse, og d\xc3\xa6mninger, vandreservoirer og menneskeskabte s\xc3\xb8er blev skabt._NEWLINE_I 1995 fandt et de v\xc3\xa6rste terroristangreb i USA's historie sted i Oklahoma City.  Ved Oklahoma City-bombingen den 19. april 1995 detonerede Timothy McVeigh og Terry Nichols et eksplosiv uden for bygningen Alfred P. Murrah Federal Building, hvilket medf\xc3\xb8rte 168 dr\xc3\xa6bte. Timothy McVeigh blev senere d\xc3\xb8mt til d\xc3\xb8den og henrettet ved d\xc3\xb8delig indspr\xc3\xb8jtning, mens hans partner, Terry Nichols, blev d\xc3\xb8mt for mordet p\xc3\xa5 161 personer og fik straffen f\xc3\xa6ngsel p\xc3\xa5 livstid uden mulighed for pr\xc3\xb8vel\xc3\xb8sladelse.\n_START_SECTION_\nPolitik\n_START_PARAGRAPH_\nParlamentet i Oklahoma best\xc3\xa5r af et Senat og et Repr\xc3\xa6sentanternes Hus. Senatet har 48 medlemmer valgt for en fire\xc3\xa5rig periode, mens Huset har 101 medlemmer, som sidder i to \xc3\xa5r ad gangen. Medlemmerne m\xc3\xa5 maksimalt sidde i en periode p\xc3\xa5 i alt 12 \xc3\xa5r._NEWLINE_Den ud\xc3\xb8vende magt varetages af delstatens guvern\xc3\xb8r, som p.t. er Kevin Stitt. _NEWLINE_Der er 39 stammeregeringer i Oklahoma, som hver har begr\xc3\xa6nset jurisdiktion inden for eget areal. Indianerreservater, som findes i resten af USA, findes ikke i Oklahoma, og stammeregeringerne kontrollerer areal, som blev dem tildelt, da Oklahoma var et territorium, men regeringerne har begr\xc3\xa6nsede bef\xc3\xb8jelser, og ingen kontrol over statslige forvaltningsenheder som kommuner og amter. Stammeregeringerne anerkendes af USA som delvis suver\xc3\xa6ne enheder, som har bef\xc3\xb8jelser over for medlemmer af egen stamme._NEWLINE_Oklahoma er pr. 2007 orienteret mod det Demokratiske Parti. Selv om der er 11,6% flere, der er registreret som Demokrater end Republikanere,  har delstaten stemt for en Republikaner ved pr\xc3\xa6sidentvalg fra og med 1968, og i 2004 vandt George W. Bush hvert eneste amt i staten og 65,6% af alle stemmerne i delstaten._NEWLINE_Efter folket\xc3\xa6llingen i 2000 blev Oklaholmas delegation til Repr\xc3\xa6sentanternes Hus reduceret fra 6 til 5 medlemmer, hvor fire p.t. er Reublikanere og 1 er Demokrat. Begge Oklahomas senatorer, Jim Inhofe og Tom Coburn, er Republikanere.\n_START_SECTION_\nGeografi\n_START_PARAGRAPH_\nOklahoma er den 20. st\xc3\xb8rste delstat i USA med et areal p\xc3\xa5 181.035\xc2\xa0km\xc2\xb2, heraf 177.847\xc2\xa0km\xc2\xb2 land og 3.188\xc2\xa0km\xc2\xb2 vand. Den er en af seks delstater i Frontier Strip, og ligger delvis i omr\xc3\xa5det Great Plains n\xc3\xa6r det kontinentale USA's geografiske centrum. Staten har gr\xc3\xa6nser til Arkansas og Missouri mod \xc3\xb8st, til Kansas mod nord, til Colorado mod nordvest, til New Mexico mod vest og til Texas mod syd og vest.\n_START_SECTION_\nTopografi\n_START_PARAGRAPH_\nOklahoma ligger mellem Great Plains og Ozark-plateauet i den Mexicanske Golfs vandskel,  og falder generelt i h\xc3\xb8jde fra de h\xc3\xb8jtbeliggende stepper mod den vestlige gr\xc3\xa6nse til de lavereliggende v\xc3\xa5domr\xc3\xa5der ved den syd\xc3\xb8stlige gr\xc3\xa6nse. Det h\xc3\xb8jeste punkt, Black Mesa (1.516\xc2\xa0m.o.h.) ligger i det nord\xc3\xb8stlige hj\xc3\xb8rne. Delstatens laveste punkt (88 m.o.h.) ligger ved Little River i den syd\xc3\xb8stlige del._NEWLINE_Staten har fire prim\xc3\xa6re bjergk\xc3\xa6der: Ouachita Mountains, Arbuckle Mountains, Wichita Mountains og Ozark Mountains._NEWLINE_Oklahoma er en af de mest geografisk alsidige delstater i USA og har 11 distinkte \xc3\xb8koregioner. Det \xc3\xb8stlige Oklahoma har otte \xc3\xb8koregioner, mens den vestlige del har tre.\n_START_SECTION_\nFlora og fauna\n_START_PARAGRAPH_\nSkove d\xc3\xa6kker 24% af Oklahoma,  og pr\xc3\xa6riegr\xc3\xa6sarealer er hjemsted for store \xc3\xb8kosystemer i de centrale og vestlige egne. I de vestlige omr\xc3\xa5der forekommer gr\xc3\xa6sarealer mest, men pinyon-fyr, eneb\xc3\xa6r og Gul Fyr vokser ved floder i den mest nordvestlige del. Marsk, cypresskove og skove, blandet med pinus echinata og virakfyr samt l\xc3\xb8vf\xc3\xa6ldende skove dominerer den syd\xc3\xb8stlige fjerdel af staten, mens blandede omr\xc3\xa5der med quercus stellata, elm, ceder og fyr d\xc3\xa6kker det nord\xc3\xb8stlige Oklahoma. _NEWLINE_Der er store antal af hvidhalet hjort, pr\xc3\xa6rieulv, r\xc3\xb8dlos, wapiti, og fugle som vagtel, due, kardinal, hvidhovedet hav\xc3\xb8rn, r\xc3\xb8dhalet musv\xc3\xa5ge og fasan. I pr\xc3\xa6riens \xc3\xb8kosystemer er amerikansk bison, pr\xc3\xa6rieh\xc3\xb8ne, gr\xc3\xa6vling og b\xc3\xa6ltedyr udbredte, og nogle af USA's st\xc3\xb8rste kolonier af pr\xc3\xa6riehunde bebor gr\xc3\xa6somr\xc3\xa5derne mod nordvest. Ouachita Mountains er hjemsted for amerikansk sortbj\xc3\xb8rn, r\xc3\xb8d r\xc3\xa6v, gr\xc3\xa5r\xc3\xa6v og nordamerikansk odder.\n_START_SECTION_\nKlima\n_START_PARAGRAPH_\nOklahoma er beliggende i en region med tempereret klima og oplever af og til temperatur- og nedb\xc3\xb8rsekstremer, som er typisk for et fastlandsklima. De meste af delstaten ligger i omr\xc3\xa5det, der kaldes Tornado Alley, som karakteriseres ved hyppige interaktioner mellem kolde og varme luftmasser, som fremkalder uvejr. Gennemsnitligt rammer 54 tornadoer delstaten om \xc3\xa5ret, hvilket er et af de h\xc3\xb8jeste tal i verden. Fordi Oklahoma ligger mellem zoner med forskellige temperatur- og vindforhold, kan vejrforholdene i staten variere markant mellem relativt korte afstande. _NEWLINE_Det subtropiske klima (Koppen Cfa) i det \xc3\xb8stlige Oklahoma p\xc3\xa5virkes kraftigt af s\xc3\xb8ndenvinde, som medbringer fugtighed fra den Mexicanske Golf, men overg\xc3\xa5r gradvist til et steppeklima (Koppen BSk) i nordvest. Nedb\xc3\xb8rsm\xc3\xa6ngden og temperaturerne falder fra \xc3\xb8st mod vest. Omr\xc3\xa5derne i syd\xc3\xb8st har en \xc3\xa5rlig gennemsnitstemperatur p\xc3\xa5 17\xc2\xa0\xc2\xb0C og en \xc3\xa5rlig nedb\xc3\xb8r p\xc3\xa5 1.420 mm, mens omr\xc3\xa5det mod nordvest gennemsnitligt har 14\xc2\xa0\xc2\xb0C, og en nedb\xc3\xb8rsm\xc3\xa6ngde p\xc3\xa5 430 mm. Alle dele af staten oplever hyppigt temperaturer over 38\xc2\xa0\xc2\xb0C eller under \xe2\x88\x9218\xc2\xa0\xc2\xb0C,  og snefald varierer fra en gennemsnitlig m\xc3\xa6ngde p\xc3\xa5 10 cm i syd til over 51 cm ved gr\xc3\xa6nsen mod Colorado i nordvest.\n_START_SECTION_\nSt\xc3\xb8rre byer\n_START_PARAGRAPH_\nI 2006 havde Oklahoma tre byer med et befolkningstal p\xc3\xa5 mere end 100.000 og 40 byer over 10.000. To af de 50 st\xc3\xb8rste byer i USA ligger i Oklahoma \xe2\x80\x93 Oklahoma City og Tulsa, og 58 procent af indbyggerne i Oklahoma bor i disse to metro-omr\xc3\xa5der. Metroomr\xc3\xa5det Oklahoma City, delstatens hovedstad og st\xc3\xb8rste by, havde i 2006 1.172.339 indbyggere og Tulsas metro-om\xc3\xa5rde havde 897.752_NEWLINE_indbyggere. _NEWLINE_Oklahomas st\xc3\xb8rste byer var i 2007: Oklahoma City (537.730), Tulsa (382.870), Norman (102.830), Broken Arrow (88.310), Lawton (87.540), Edmond (76.640), Midwest City (55.160), Moore (49.280), Enid (46.510) og Stillwater (44.820).\n_START_SECTION_\n\xc3\x98konomi\n_START_PARAGRAPH_\nOklahomas \xc3\xb8konomi er baseret p\xc3\xa5 luftfart, energi, transportudstyr, forarbejdning af f\xc3\xb8devarer, elektronik og telekommunikation, og Oklahoma er en vigtig producent af naturgas, fly, og landbrugsprodukter. Delstaten er den n\xc3\xa6stst\xc3\xb8rste producent af naturgas i USA,  og er den femtest\xc3\xb8rste producent af hvede i USA. Fra 2000 til 2006 voksede 2006 Oklahomas bruttodelstatsprodukt med 50 procent, den femteh\xc3\xb8jeste v\xc3\xa6kstrate i USA. Delstaten oplevede det hurtigstvoksende BNP mellem 2005 til 2006, hvor BNP steg 10,8%  og BNP pr. indbygger steg med 9,7% i samme periode, den n\xc3\xa6sth\xc3\xb8jeste v\xc3\xa6kst i USA. Selv om oliebranchen traditionelt set har domineret statens \xc3\xb8konomi medf\xc3\xb8rte et kollaps inden for energisektoren i 1980'erne, at n\xc3\xa6sten 90.000 energi-relaterede arbejdspladser forsvandt mellem 1980 til 2000, hvilket ramte den lokale \xc3\xb8konomi h\xc3\xa5rdt. Olie bidrog med 17% til Oklahomas \xc3\xb8konomi i 2005,  og besk\xc3\xa6ftigelsen i 2007 var h\xc3\xb8jere i fire andre sektorer end oliesektoren.\n_START_SECTION_\nIndustri\n_START_PARAGRAPH_\nI 2007 var arbejdsstyrken i Oklahoma p\xc3\xa5 1,7 million personer, og heraf var 1,6 mio. besk\xc3\xa6ftiget uden for landbrugssektoren. Den offentlige sektor besk\xc3\xa6ftiger de fleste (326.000 i 2007), fulgt af transport og forsyning (285.000 jobs), og sektorerne uddannelse, forretning og fremstilling, som besk\xc3\xa6ftiger henholdsvis 191.000, 178.000 og 151.000 personer. En af de st\xc3\xb8rste industrisektorer er fly- og rumindustrien, som genererer 11 mia. USD \xc3\xa5rligt. Tulsa huser den st\xc3\xb8rste vedligeholdelsesbase for flyselskaber i verden, som h\xc3\xa5ndterer det globale vedligehold for American Airlines. Totalt set bidrager fly- og rumindustrien med mere end 10 procent af Oklahomas industriproduktion. P\xc3\xa5 grund af statens beliggenhed i midten af USA er Oklahoma ogs\xc3\xa5 en af de vigtige stater for logistiske centre. Delstaten er ogs\xc3\xa5 en af de vigtigste producenter af d\xc3\xa6k i Nordamerika og har en af de hurtigstvoksende biotek-industrier i USA. I 2005 udgjorde v\xc3\xa6rdien af international eksport fra Oklahomas fremstillingsindustri 4,3 mia. USD, og udgjorde 3,6% af \xc3\xb8konomien. D\xc3\xa6kfabrikation, k\xc3\xb8dforarbejdning, fremstilling af udstyr til olie og gas samt air conditionere er de st\xc3\xb8rste industrier.\n_START_SECTION_\nEnergi\n_START_PARAGRAPH_\nI USA er Oklahoma den andenst\xc3\xb8rste producent af naturgas, den femtest\xc3\xb8rste producent af r\xc3\xa5olie, og har det andetst\xc3\xb8rste antal af aktive borerigge,  samt de femtest\xc3\xb8rste oliereserver. _NEWLINE_Olieindustrien bidrager med 23 mia. USD til Oklahomas BNP,  og de ansatte ved de olierelaterede virksomheder har en l\xc3\xb8n, der gennemsnitlig er dobbelt s\xc3\xa5 h\xc3\xb8j som gennemsnittet for staten. I 2004 var der 83.750 oliebr\xc3\xb8nde, der blev udnyttet kommercielt ud af et samlet antal oliebr\xc3\xb8nde p\xc3\xa5 750.000,  og som producerede 178.000 t\xc3\xb8nder olie om dagen. 10 procent af USA's naturgasforekomster findes i Oklahoma._NEWLINE_Tre af de st\xc3\xb8rste private olieselskaber i USA stammer fra Oklahoma,  og alle de seks selskaber p\xc3\xa5 Fortune 500, som er fra Oklahoma, er besk\xc3\xa6ftiget med olie.\n_START_SECTION_\nLandbrug\n_START_PARAGRAPH_\nOklahoma er nr. 27 inden for landbrugsproduktion blandt USA's delstater og den femtest\xc3\xb8rste med hensyn til kv\xc3\xa6gavl og hvedeproduktion. Ca. 5,5 procent af USA's oksek\xc3\xb8d kommer fra Oklahoma, og delstaten producerer 6,1% af hveden, 4,2% af svinek\xc3\xb8det og 2,2% af m\xc3\xa6lkeprodukterne. Der var 83.500 g\xc3\xa5rde i delstaten i 2005, som til sammen producerede for 4,3 mia. USD k\xc3\xb8dprodukter og 1 mia. USD korn. Fjerkr\xc3\xa6 og svin er de anden- og tredjest\xc3\xb8rste landbrugsvarer.\n_START_SECTION_\nDemografi\n_START_PARAGRAPH_\nI 2006 havde Oklahoma et ansl\xc3\xa5et befolkningstal p\xc3\xa5 3.579.212, hvoraf de st\xc3\xb8rste ophavsgrupper var 14,5% tysk-amerikanere, 13,1% amerikanere, 11,8% irsk-amerikanere, 9,6% engelsk-amerikanere, 8,1% afro-amerikanere og 11,4% oprindelige amerikanere, inklusive 7,9% cherokee. Delstaten havde det andetst\xc3\xb8rste antal oprindelige amerikanere blandt alle USA's delstater, ansl\xc3\xa5et 395.219 i 2002. I 2006 var 4,7% af Oklahomas indbyggere f\xc3\xb8dt i udlandet. mod gennemsnittet blandt USA's delstater p\xc3\xa5 12,4%._NEWLINE_I 2006 var den gennemsnitlige personlige indkomst 32.210 USD \xe2\x80\x93 den 37. h\xc3\xb8jeste i USA, men staten har samtidig den tredjehurtigstvoksende \xc3\xb8konomi i USA. og er en af de billigste stater at leve i.\n_START_SECTION_\nKultur\n_START_PARAGRAPH_\nOklahoma er geografisk placeret i det syd\xc3\xb8stlige USA af Bureau of the Census, men ligger helt eller delvis i sydvest-USA og midtvesten. Kulturelt set er den placeret i syd, men kan ogs\xc3\xa5 have visse omr\xc3\xa5der placeret regionerne Great Plains og Upland south._NEWLINE__NEWLINE_Der findes mange tysk-amerikanere og indf\xc3\xb8dte amerikanere i delstaten, og der tales 25 forskellige indianersprog, et tal som er h\xc3\xb8jere end i nogen anden delstat. Der findes 67 indianerstammer repr\xc3\xa6senteret i delstaten. 39 af disse har ogs\xc3\xa5 hovedkvarter i Oklahoma. Delstatens kultur er blevet formet af flere forskellige grupper, med kv\xc3\xa6gdrivere, nybyggere, oliebaroner og indf\xc3\xb8dte amerikanere som de vigtigste.\n_START_SECTION_\nKunst og teater\n_START_PARAGRAPH_\nI urbane str\xc3\xb8g i Oklahoma blomstrer jazzen, og indf\xc3\xb8dte amerikanere, mexicanere og asiater skaber typisk musik med baggrund i deres egen kultur. Oklahoma Mozart-festival i Bartlesville er en af de st\xc3\xb8rste festivaler for klassisk musik i det sydlige USA, og Oklahoma Citys kunstfestival er blevet udpeget til en af de bedste Beaux-Arts-festivaler i landet. Tulsaballetten, et af delstatens fem st\xc3\xb8rre balletensembler, er rangeret som et af landets bedste af New York Times. I Sand Springs findes amfiteateret kaldt Discoveryland! som er hovedscenen for ops\xc3\xa6tningen af musicalen Oklahoma!. Delstaten har st\xc3\xa5et for udviklingen af musikstile som The Tulsa Sound og Western swing, gjort kendt i Cain's Ballroom i Tulsa. Denne bygning var hovedscenen til Bob Wills og Texas Playboys i 1930'erne, og er kendt som Carnegie Hall of Western Swing._NEWLINE_Oklahoma har mere end 300 museer. Philbrook Museum of Tulsa anses for at v\xc3\xa6re et af de 50 bedste kunstmuseer i USA, og Sam Noble Oklahoma Museum of Natural History i Norman, et af de st\xc3\xb8rste universitetsbaserede kunst- og historiemuseer i landet, dokumenterer historien i regionen.\n_START_SECTION_\nFestivaler og begivenheder\n_START_PARAGRAPH_\nOklahoma fejrede sit 100-\xc3\xa5rsjubil\xc3\xa6et som delstat i 2007. Fejringen bestod af flere forskellige festivaler som markerede at Oklahoma blev optaget i USA den 16. november 1907._NEWLINE_Skotske, italienske, vietnamesiske, irske, indf\xc3\xb8dte og afroamerikanske samfund fejrer sin kulturarv og tradition gennem \xc3\xa5rlige festivaler og begivenheder._NEWLINE_I l\xc3\xb8bet af en tidagesperiode i Oklahoma City str\xc3\xb8mmer cirka \xc3\xa9n million bes\xc3\xb8gende til byen for at deltage i byens handelsmesse. I till\xc3\xa6g er der en \xc3\xa5rlig pow-wow (indianerfestival) i byen. Tulsas State Fair (marked) tiltr\xc3\xa6kker sig over \xc3\xa9n million tilskuere over en tidagesperiode, og Maifest-festivalen i byen underholdt mere end 375.000 personer i en firedagesperiode i 2007. I 2006 blev Tulsas oktoberfest udm\xc3\xa6rket som en af de 10 bedste i verden af USA Today, og til den bedste tyske madfestival i landet af Bon Apetitt-magasinet.\n_START_SECTION_\nSport\n_START_PARAGRAPH_\nOklahoma har professionel sportshold indenfor baseball, amerikansk fodbold, arena-fodbold, basketball, fodbold og hockey, lokaliseret i Oklahoma City, Tulsa, Enid og Lawton. Bokseren Allan Green er f\xc3\xb8dt og opvokset i Tulsa og deltog i Super Six World Boxing Classic-turneringen, der er en verdenmesterturnering for de bedste super-mellemv\xc3\xa6gtere i verden, men han r\xc3\xb8g ud da han tabte til Andre Ward og Glen Johnson. Oklahoma har ogs\xc3\xa5 gode collegehold, blandt andet amerikansk fodbold-holdene University of Oklahoma Sooners og Oklahoma State University Cowboys."